Doležal, Andrej, minister dopravy a výstavby SR (2020-09-16):
Ďakujem pekne, pán predseda. Vážení prítomní, podľa § 3 zákona č. 402 o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov volí predsedu Úradu pre reguláciu elektronických komunikácií a poštových služieb Národná rada Slovenskej republiky na návrh vlády Slovenskej republiky. Vláda navrhne Národnej rade kandidáta na funkciu predsedu Úradu pre reguláciu elektronických komunikácií a poštových služieb najneskôr tri mesiace pred uplynutím funkčného obdobia súčasného predsedu. Šesťročné funkčné obdobie súčasného predsedu úradu pre reguláciu a poštových služieb Ing. Vladimíra Kéšera sa skončilo 30. januára v roku 2020. Predseda úradu môže vykonávať funkciu najviac dve obdobia. V súlade s § 3 ods. zákona 402 vláda navrhla kandidáta Ing. Ivana Martáka na funkciu predsedu Úradu pre reguláciu elektronických komunikácií a poštových služieb. Ministerstvo dopravy a výstavby vyhlásilo 6. mája výber kandidáta na predsedu úradu so sídlom v Bratislave. Zverejnili sme to v Hospodárskych novinách a na webovom sídle ministerstva dopravy. Do výberu kandidáta na predsedu úradu sa prihlásili štyria uchádzači. Jeden uchádzač sa nedostavil na prvé kolo a druhý uchádzač neprešiel alebo nespravil písomný test. Do ústneho kola alebo do druhého kola postúpili dvaja uchádzači. Vláda 15. júla schválila návrh kandidáta Ing. Ivana Martáka na voľbu do funkcie predsedu Úradu pre reguláciu elektronických komunikácií a poštových služieb. No a v súlade s § 3 ods. zákona č. 1 predkladám vládny návrh kandidáta Ing. Ivana Martáka na voľbu do funkcie predsedu Úradu pre reguláciu elektronických komunikácií a poštových služieb. Dovoľte, aby som v krátkosti predstavil kandidáta Ing. Ivana Martáka, ktorý je úspešným absolventom Slovenskej technickej univerzity na elektrotechnickej fakulte. V rokoch ´87 až ´89 pôsobil v inšpekčnej skupine telekomunikácií. Roky ´90 až ´94 pôsobil v profesii ako projektant digitálnej prekryvnej siete v Slovenských telekomunikáciách. V rokoch ´94 – ´95 v Slovenských telekomunikáciách zastával post riaditeľa úseku marketingu. V deväťdesiatom piatom riaditeľ úseku pre technický rozvoj a roky ´96 a ´97 pracoval na finančnom úseku. Počas troch rokov od roku ´98 bol vedúcim oddelenia korporátnej stratégie pre Slovak Telekom. Od roku 2001 sa stal vedúcim kontrolingu na finančnom úseku v spoločnosti Orange Slovensko a od roku 2001 do roku 2019 vykonával funkciu riaditeľa úseku stratégie, regulačných vzťahov a práva. No a od roku 2020 až po súčasnosť zastáva pozíciu vedúceho oddelenia stratégie Úradu pre reguláciu elektronických komunikácií a poštových služieb. Osobne pána Martáka poznám a nepoznám prierezovo lepšieho kandidáta, ktorý má skúsenosti aj v Slovak Telekome, aj v Orangei a celkovo v našom telekomunikačnom sektore. Dovoľujem si vás týmto požiadať o posúdenie, prerokovanie a schválenie predloženého vládneho návrhu na voľbu predsedu Úradu pre reguláciu elektronických komunikácií a poštových služieb. Inžinier Ivan Marták spĺňa podmienky výkonu funkcie predsedu Úradu pre reguláciu elektronických komunikácií a poštových služieb podľa § 4 ods. 1 zákona č. 402. Veľmi pekne ďakujem.